Ψήφισμα

του Ευρωπαϊκού Κοινοβουλίου που συνοδεύει την απόφαση σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2001 - Τμήμα II - Συμβούλιο

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τον λογαριασμό διαχείρισης και τον δημοσιονομικό ισολογισμό για το οικονομικό έτος 2001 [SEC(2002) 405 - C5-0243/2002],

έχοντας υπόψη την ετήσια έκθεση του Ελεγκτικού Συνεδρίου σχετικά με το οικονομικό έτος 2001, συνοδευόμενη από τις απαντήσεις των θεσμικών οργάνων (C5-0538/2002)(1),

έχοντας υπόψη τη δήλωση αξιοπιστίας σχετικά με την αξιοπιστία των λογαριασμών και τη νομιμότητα και κανονικότητα των υποκειμένων πράξεων την οποία παρέσχε το Ελεγκτικό Συνέδριο σύμφωνα με το άρθρο 248 της συνθήκης ΕΚ (C5-0538/2002),

έχοντας υπόψη τη σύσταση του Συμβουλίου, της 7ης Μαρτίου 2003 (C5-0087/2003),

έχοντας υπόψη το άρθρο 272 παράγραφος 10 και το άρθρο 275 της συνθήκης ΕΚ,

έχοντας υπόψη το άρθρο 22 παράγραφοι 2 και 3 του δημοσιονομικού κανονισμού της 21ης Δεκεμβρίου 1977(2), καθώς και το άρθρο 50 του δημοσιονομικού κανονισμού της 25ης Ιουνίου 2002(3),

έχοντας υπόψη τα άρθρα 93α και το παράρτημα V του κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού (A5-0101/ 2003/αναθ. 1),

1. λαμβάνει υπόψη τις απαντήσεις που έδωσε, στις 15 Ιανουαρίου 2003, ο πρόεδρος της Επιτροπής Μονίμων Αντιπροσώπων, στο ερωτηματολόγιο που του είχε αποστείλει η Επιτροπή Ελέγχου του Προϋπολογισμού στις 4 Δεκεμβρίου 2002· σημειώνει την αναφορά που γίνεται, στην επιστολή αυτή, στη "συμφωνία κυρίων"(4)·

2. χαιρετίζει την προθυμία του Συμβουλίου να απαντήσει χωρίς χρονοτριβή στο διοικητικό μέρος του ερωτηματολογίου που του υποβλήθηκε από την αρμόδια επιτροπή στο πλαίσιο της διαδικασίας για τη χορήγηση απαλλαγής·

3. σημειώνει με ικανοποίηση ότι το Συμβούλιο προτίθεται να βελτιώσει την ανάλυση σχετικά με την οικονομική διαχείρισή του(5) για το 2002, καθώς και ότι η ανάλυσή του για το 2003 θα βασίζεται στις ετήσιες εκθέσεις δραστηριοτήτων των κύριων διατακτών, σύμφωνα με το άρθρο 60 σημείο 7 του δημοσιονομικού κανονισμού·

4. χαιρετίζει το γεγονός ότι το κτίριο Justus Lipsius(6) έχει πλέον ορθώς εγγραφεί στην πλευρά του ενεργητικού στον ισολογισμό του Συμβουλίου για το 2001, υπό τον τίτλο "οικόπεδα και κτίρια", με την αναγκαία προσαρμογή λόγω αποσβέσεων·

5. καταδικάζει την απροθυμία του Συμβουλίου(7) να χορηγήσει στην αρμόδια για την απαλλαγή αρχή τις ετήσιες εκθέσεις των κύριων διατακτών του (ή μια περίληψή τους) και καλεί το Συμβούλιο να επανεξετάσει τη θέση του·

6. επισημαίνει με ανησυχία ότι, παρότι το Συμβούλιο έχει ολοκληρώσει τη φυσική απογραφή που αναφέρεται στην απάντησή του προς τις παρατηρήσεις του Συνεδρίου για το οικονομικό έτος 2000(8), συνεχίζουν να υφίστανται ανεξήγητες διαφορές μεταξύ της φυσικής και της λογιστικής απογραφής, με αποτέλεσμα τη δυνητική υπερεκτίμηση των ενσώματων ακινητοποιήσεών του(9)·

7. εκφράζει τη λύπη του διότι, παρά την αποδοχή από το Συμβούλιο(10) των συστάσεων του Ελεγκτικού Συνεδρίου και την πρόθεση του Συμβουλίου να λάβει τα απαιτούμενα μέτρα για την επίλυση των προβλημάτων που είχαν ήδη επισημανθεί σε προηγούμενα οικονομικά έτη, τα προβλήματα αυτά συνεχίζουν να υφίστανται, με αποτέλεσμα τη συνεχιζόμενη παραβίαση βασικών αρχών της δημοσιονομικής διαχείρισης, όπως η αρχή της αυτοτέλειας των χρήσεων, για παράδειγμα στην περίπτωση της θέσης του προϋπολογισμού 2501 (συνεδριάσεις και προσκλήσεις γενικά)·

8. επισημαίνει το γεγονός ότι, από τους υπαλλήλους του Συμβουλίου κατηγορίας A1 και A2, 7 έχουν διατηρήσει τη θέση τους επί πέντε έτη και πλέον, και 9 έχουν διατηρήσει τη θέση τους επί επτά έτη και πλέον· επισημαίνει επίσης ότι από τους 47 υπαλλήλους κατηγορίας A1 και A2 μόνον 7 είναι γυναίκες(11)· καλεί το Συμβούλιο να υιοθετήσει τους ίδιους κανόνες περί της κινητικότητας των ανωτέρων υπαλλήλων με εκείνους που ενέκρινε η Επιτροπή και να αυξήσει το ποσοστό των γυναικών σε ανώτερες θέσεις βάσει σχεδίου δράσης·

Κοινή Εξωτερική Πολιτική και Πολιτική Ασφάλειας (ΚΕΠΠΑ)

9. καλεί το Συμβούλιο να θεσπίσει σαφείς κανόνες όσον αφορά τις αποζημιώσεις και τις δαπάνες μισθοδοσίας των ειδικών εντεταλμένων και του διοικητικού προσωπικού, καθώς και για την εκπόνηση εκθέσεων και τη διενέργεια ελέγχων και αξιολογήσεων·

10. εκφράζει τη λύπη του διότι, απαντώντας στο ερωτηματολόγιο(12), το Συμβούλιο δεν προσφέρει παρά υποτυπώδη απάντηση στο αίτημα της Επιτροπής Ελέγχου του Προϋπολογισμού για επεξήγηση των δημοσιονομικών πτυχών της ΚΕΠΠΑ· σημειώνει ότι σημαντικό μέρος του προϋπολογισμού του Συμβουλίου δαπανάται τώρα σε δραστηριότητες που εμπίπτουν στα πεδία της εξωτερική πολιτικής, της άμυνας και ασφάλειας, της δικαιοσύνης και των εσωτερικών υποθέσεων, και ότι οι δαπάνες στους τομείς αυτούς δεν υπόκεινται σε τόσο στενό έλεγχο όσο οι διοικητικές και λειτουργικές δαπάνες των υπολοίπων θεσμικών οργάνων· επισημαίνει την κοινή δήλωση του Συμβουλίου, της Επιτροπής και του Κοινοβουλίου στο πλαίσιο της διαδικασίας προϋπολογισμού 2003, της 25 Νοεμβρίου 2002, η οποία έχει ως αντικείμενο τη βελτίωση της ενημέρωσης που λαμβάνει εκ των προτέρων το Κοινοβούλιο στο πλαίσιο της διαδικασίας λήψης αποφάσεων της ΚΕΠΠΑ και της διαδικασίας που βασίζεται στον πολιτικό διάλογο για τον προγραμματισμό και τη χρηματοδότηση κοινών δράσεων· προτίθεται να αξιολογήσει την εφαρμογή και την αποτελεσματικότητα αυτής της δήλωσης κατά την προσεχή διαδικασία απαλλαγής·

11. σημειώνει τη δήλωση, που περιέχεται στην ανάλυση της οικονομικής διαχείρισης του Συμβουλίου(13), ότι το οικονομικό έτος 2001 χαρακτηρίσθηκε από δραστηριότητες σχετικές με την διαμόρφωση των αναγκαίων δομών για την υλοποίηση των νέων αρμοδιοτήτων οι οποίες απορρέουν από τα συμπεράσματα των Ευρωπαϊκών Συμβουλίων της Santa Maria da Feira και της Νίκαιας, όσον αφορά την Κοινή Εξωτερική Πολιτική και Πολιτική Ασφάλειας·

12. υπενθυμίζει τη σύσταση του Ελεγκτικού Συνεδρίου, που περιέχεται στην ειδική έκθεση αριθ. 13/2001 σχετικά με τη διαχείριση της Κοινής Εξωτερικής Πολιτικής και Πολιτικής Ασφάλειας(14), στη βάση των συμπερασμάτων του ελέγχου του, σύμφωνα με την οποία το Ευρωπαϊκό Κοινοβούλιο, το Συμβούλιο και η Επιτροπή θα πρέπει να εγκρίνουν σε διοργανικό επίπεδο επιχειρησιακές αρχές και ρυθμίσεις όσον αφορά τον ρόλο της Επιτροπής και του Συμβουλίου στην εκτέλεση της ΚΕΠΠΑ ενώ, ταυτόχρονα, η διαχείριση της χρηματοδότησης των δράσεων της ΚΕΠΠΑ θα πρέπει να χαρακτηρίζεται από μεγαλύτερη διαφάνεια.

(1) ΕΕ C 295 της 28.11.2002, σ. 1.

(2) ΕΕ L 356 της 31.12.1977, σ. 1.

(3) ΕΕ L 248 της 16.9.2002, σ. 1.

(4) Πρακτικά συνεδρίασης του Συμβουλίου της 22ας Απριλίου 1970.

(5) Ετήσια έκθεση 2001, σημείο 7.3.

(6) Ετήσια έκθεση του Ελεγκτικού Συνεδρίου για το οικονομικό έτος 2000 (ΕΕ C 359 της 15.12.2001, σ. 1), σημείο 7.12.

(7) Απαντήσεις σε ερωτηματολόγιο PE 315.844 (αριθ. 3).

(8) Ετήσια έκθεση 2000, σημείο 7.12.

(9) Ετήσια έκθεση 2001, σημείο 7.8.

(10) Ετήσια έκθεση 2001, σημείο 7.4 και απάντηση του Συμβουλίου.

(11) Απαντήσεις στην κοινοβουλευτική ερώτηση E-1030/02, 30 Σεπτεμβρίου 2002.

(12) PE 315.844 (αριθ. 7).

(13) SEC(2002) 405, σ. 123.

(14) ΕΕ C 338 της 30.11.2001.